  Виталий Пронин Выль ар азьын шаерысьтымы тужгес адӟем карымон адямиосты люкалляз но кун наградаосын пусйиз Удмуртилэн Президентэз Александр Волков. Ӧтем куноос пӧлын вал тылпулэсь утиськонэ, кысонэ пыриськемъёс, Чернобыльын пуштон бервылъёсыз утялтонэ ветлэмъёс но мукетъёс. - 2010-тӥ арын пӧсь куазь милемыз сак кариськыны косӥз, - шуэ Алнашысь пересьёслэн но инвалидъёслэн интернатэнызы кивалтӥсь Михаил Николаев. - Мукет улосъёсысь интернатъёсын тылпу потаз но, трос адямиос шуг-секытэ шедьылӥзы. Милемлы удалтӥз «горд атасэз» кортнаса возьыны. Со понна трос тыршоно луиз. Интернатлэсь азбарзэ гинэ ӧвӧл, кенер сьӧрзэ но эскерыса возимы.Алнашысь пересьёслэн юртсы нюлэс куше интыяськемын, тылпу медаз поты шуыса, кенер сьӧрысь писпуосты коразы, музъемзэ гыризы, интернатын ужасьёс уй дежурствоосы потазы. Туннэ Михаил Сергеевичез мукетыз сюлмаськытэ. Пересьёслэн юртазы, Алнашысь сяна, Пичи Пурга, Ува, Кизнер, Вавож, Вотка ёросъёсысь огназы кылем арлыдоос, инвалидъёс 60 кузя уло. Шаерысьтымы вань интернатъёс пӧлысь Алнашысез гинэ на, дыр, пулэсь кылемын. Соин ик татысь кивалтӥсьёслэн сюлмаськонъёссы кык поллы тросгес луо.Сюмси ёросысь Пижылысь интернатэн кивалтӥсь Иван Шубин но тэк пуконэз уг тоды. Интернатаз 300-лэсь ятыр улӥсез. Лулсэр висёнъёсын курадӟисьёслы юрт туала куронъёсъя пуктэмын бере, тылпу кысӥсьёс доразы ӧжытгес пырало. Соин ик кивалтӥсез сюлмаськытэ специалистъёслэн тырмымтэзы. Пижыл станция ёрос центрлэсь 28 иськеме интыяськемын. Пыдлось гуртэ ужаны мынӥсьёс ӧжыт.Гадязы медаль бырттӥзы Чернобыльын пуштон учыре пыриськем муртъёслы но. Соос пӧлын - Глазысь агай-вынъёс Александр но Николай Корепановъёс. Та вакытэ кыкназы но лэсьтӥськон удысын ужало. Чернобыльын кышкасьтэм луэмзы понна Корепановъёслы «За спасение погибавших» медаль бырттӥзы. Воргоронъёс шумпото: 25 ар улыса ке но, соосты такем вылӥ дунъязы.Валентина ЕМЕЛЬЯНОВА. Туспуктӥз Владимир БЕЛОМОРСКИХ. Теги: Адемкарымон АлександрВолков  